Diari Oficial de la Generalitat Valenciana


Sumari del DOGV 7802, del 10-06-2016 (2016/4186)

Informació pública del projecte d'ordre per la qual es modifica l'Ordre 6/2011, de 20 d'abril, de la Conselleria de Sanitat, sobre l'autorització a farmacèutics responsables d'oficines de farmàcia obertes al públic a portar el llibre registre oficial (llibre receptari), per mitjans electrònics.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7802

Data del DOGV
:   10-06-2016

Secció del DOGV
:   V. ANUNCIS - C) ALTRES ASSUMPTES

Número del document
:   2016/4186


Data del document
:   31-05-2016

Organisme emissor
:   Conselleria de Sanitat Universal i Salut Pública

Tipus de document
:   Anunci

Descriptors 

:   * Conselleria de Sanitat Universal i Salut Pública
    * cooperació administrativa

Informació pública del projecte d'ordre per la qual es modifica l'Ordre 6/2011, de 20 d'abril, de la Conselleria de Sanitat, sobre l'autorització a farmacèutics responsables d'oficines de farmàcia obertes al públic a portar el llibre registre oficial (llibre receptari), per mitjans electrònics. [2016/4186]  
El Reial Decret 1718/2010, de 17 de desembre, sobre recepta mèdica i ordres de dispensació, estableix en l'article 15.6 com una de les obligacions del farmacèutic dispensador registrar en el llibre receptari les dispensacions que així ho exigisca la seua normativa específica i aquelles altres que determine el Ministeri de Sanitat, Política Social i Igualtat per exigències d'especial control, així com les que puguen establir-se per les administracions sanitàries competents. El llibre receptari de l'oficina de farmàcia podrà emetre's en suport paper, per a l'emplenament manual o informatitzat, o en suport electrònic, i haurà de ser autoritzat per l'Administració sanitària.  
L'any 2011, la Conselleria de Sanitat, basant-se en les competències atribuïdes en matèria d'ordenació, planificació farmacèutica i control del medicament, va publicar l'Ordre 6/2011, de 20 d'abril, sobre autorització a farmacèutics responsables d'oficines de farmàcia obertes al públic a portar el llibre registre oficial (llibre receptari), per mitjans electrònics. Aquesta ordre permetia tres modalitats de llibre receptari oficial: electrònic, informàtic i manual en suport paper. Transcorreguts més de quatre anys des de l'entrada en vigor, la totalitat de les farmàcies de la Comunitat Valenciana disposen del llibre receptari oficial electrònic autoritzat per la Conselleria de Sanitat Universal i Salut Pública, amb firma electrònica reconeguda, disponible en les farmàcies amb servei de recepta electrònica i en el qual queden arreplegats amb seguretat les dades que estableix la normativa estatal amb caràcter obligatori. En el llibre receptari oficial electrònic queden registrades en un fitxer les dispensacions efectuades per mitjans electrònics o manuals. A més, ha suposat una disminució de la càrrega administrativa i dels errors en l'emplenament. Per tot això, es considera necessari modificar l'esmentada ordre, de manera que només quede la modalitat de llibre receptari oficial electrònic.  
D'altra banda, en consonància amb el sistema de control de medicaments considerats especials pel Reial Decret Legislatiu 1/2015, de 24 de juliol, pel qual s'aprova el Text Refós de la Llei de Garanties i Ús Racional dels Medicaments i Productes Sanitaris, s'ha considerat oportú incorporar en aquesta ordre el sistema de vals electrònics d'estupefaents desenvolupat per la Conselleria de Sanitat Universal i Salut Pública, basant-se en el que preveu l'article 21 del Reial Decret 1675/2012, de 14 de desembre, pel qual es regulen les receptes oficials i els requisits especials de prescripció i dispensació d'estupefaents per a ús humà i veterinari.  
D'acord amb això, la Conselleria de Sanitat Universal i Salut Pública ha iniciat la tramitació de l'ordre que modifica l'Ordre 6/2011, de 20 d'abril, de la Conselleria de Sanitat, sobre autorització a farmacèutics responsables d'oficines de farmàcia obertes al públic a portar el llibre registre oficial (llibre receptari), per mitjans electrònics.  
De conformitat amb el que disposa l'article 43.1.c de la Llei 5/1983, de 30 de desembre, del Consell, considerant que el projecte normatiu afecta l'esfera dels drets i interessos legítims dels ciutadans, es procedeix al tràmit d'informació pública de l'expedient. A aquest efecte el projecte d'ordre s'exposa al públic durant el termini de 10 dies, comptadors a partir de la data de publicació del present anunci en el Diari Oficial de la Comunitat Valenciana, als efectes que es puguen presentar les al·legacions que s'estimen oportunes sobre el contingut d'aquest.  
  
L'expedient podrà examinar-se de dilluns a divendres, en horari de 09.00 a 14.00 hores, en el Servei d'Ordenació, Control i Vigilància de Productes Farmacèutics, situat a València, carrer Misser Mascó, número 31, primera planta.  
  
València, 31 de maig de 2016.- La directora general de Farmàcia i Productes Sanitaris: Patricia Lacruz Gimeno.